PRAAG verwelkom uitspraak van Vrystaatse Hooggeregshof oor Afrikaans aan die UV – praag.co.za
PRAAG (die Pro-Afrikaanse Aksiegroep) verwelkom die uitspraak van die Vrystaatse Hooggeregshof wat Afrikaans as onderrigtaal aan die Universiteit van die Vrystaat herstel. "Hiermee is 'n veldslag gewen, maar in die aangesig van die mees intense haatveldtog teen Afrikaans in die moderne geskiedenis is die oorlog steeds nie gewen nie," sê dr. Dan Roodt, leier van PRAAG.
Die taalorganisasie is besig om 'n aantal hofaansoeke teen die Universiteit van Pretoria voor te berei waarin insgelyks gevra sal word dat die afskaffing van Afrikaans op dié kampus as ongrondwetlik en strydig met die volkereg tersyde gestel word.
"Ons moet egter verder gaan," sê Roodt. "Om telkens die pogings van radikale groepe soos die EFF om Afrikaans uit die weg te ruim, af te slaan, is nie genoeg nie. Die EFF en sy verwante jeugmilisies wat hul op militêre grondslag organiseer, pleeg inderdaad 'n vorm van terreur teen ruggraatlose universiteitsbesture deur hulle na willekeur polities af te dreig. Om 'n instelling met geweld of dreigemente van geweld af te dreig, pas die internasionale definisie van terrorisme. Daarom voer ons 'n stryd teen taalterrorisme op Afrikaanse kampusse."
Volgens dr. Dan Roodt, wat reeds internasionaal "groot steun vir Afrikaans en die taalstryd" in lande soos Nederland, België, Swede en die VSA gewen het, sal PRAAG nou tot die volgende stap oorgaan en massiewe siviele eise teen universiteite instel. "Ons taalregte is sedert 1994 konstant geskend, veral op kampusse oral in die land. Die totale Afrikaanse taalgemeenskap, waaronder die Afrikanervolk as nasionale minderheid, het skade gely. Jong mense se toekoms is verwoes. Uitgewers en skrywers het skade gely omdat inheemse voorgeskrewe werk nie meer gebruik word nie, maar slegs ingevoerde Britse stof. Dít alles moet onder die loep in die howe kom.
Ook staatsdepartemente is in PRAAG se visier. "Selfs nie eens die Menseregtekommissie kan 'n mens in Afrikaans te woord staan nie," sê Roodt. "Dis eenvoudig verregaande en moet nou ophou."
Terwyl PRAAG waardering vir die Engelse kultuur in Brittanje en die VSA het, meen die organisasie dat Suid-Afrikaanse Engels "reeds lankal 'n armoedige terreurtaaltjie en bargoens vir polities korrektes geword het". Dr. Roodt het dit met die Duits van die voormalige Oos-Duitsland vergelyk. "Suid-Afrikaanse Engels is deurspek met marxistiese begrippe en clichés, vandaar dan ook dat dit as 'n haatmedium teen ons edele Afrikaans ingespan word. Nooit sal ons voor die geprogrammeerde uitwissing van ons taal op universiteit, in skole en in die openbare lewe buig nie," het hy gesê.
In die aanloop tot GRA-dag, 14 Augustus, die verjaardag van Afrikaans, is dit voorwaar welkome goeie nuus uit Bloemfontein waar D.F. Malherbe eens hard geveg het om Afrikaans as universiteitstaal te vestig.
Skrywer praagGepubliseer op 21 Julie 2016 Kategorieë Afrikaanse nuus, NuusSleutelwoord afrikaans, EFF, Engels, universiteit van die Vrystaat